 ‘नेपाली खेलाडीबाट प्रभावित भएँ’
सन् २०२० को ग्रीष्मकालीन ओलम्पिक आयोजक जापानले खेल र खेलाडीको विकासका लागि ‘स्पोर्ट्स फर टुमरो’ कार्यक्रमअन्तर्गत नेपालमा विशेष जुडो प्रशिक्षण कार्यक्रम सम्पन्न गरेको छ ।
काठमाडौं — सन् २०२० को ग्रीष्मकालीन ओलम्पिक आयोजक जापानले खेल र खेलाडीको विकासका लागि ‘स्पोर्ट्स फर टुमरो’ कार्यक्रमअन्तर्गत नेपालमा विशेष जुडो प्रशिक्षण कार्यक्रम सम्पन्न गरेको छ ।मंगलबार सुरु साताव्यापी प्रशिक्षण कार्यक्रममा राष्ट्रिय टोलीलगायत क्लब, प्रशिक्षण केन्द्र र विभागका टोलीले सहभागिता जनाएका थिए । प्रशिक्षण दिन जापानबाट ५ सदस्यीय जुडो टोली नेपाल आइपुगेको थियो । जापानी राजदूतावासको संयोजकत्वमा नेपाल जुडो संघको आयोजना र जापान जुडो फेडेरेसन र परराष्ट्र मन्त्रालय जापानको सहयोगमा कार्यक्रम भएको हो ।टोलीमा जापान जुडो फेडेरेसनका विशेष सल्लाहकार ओगावा गोतारो, फेडेरेसनको अन्तर्राष्ट्रिय विभाग प्रमुख ओनुकी सायाका लगायत तीन विश्वविद्यालय स्तरका खेलाडी उपस्थित थिए । सल्लाहकार ओगावा यसअघि आधा दर्जन राष्ट्रका राजदूत पनि रहिसकेका व्यक्ति हुन् । उनले जुडोमा नेपालको भविष्य उज्ज्वल रहेको र यसको विकासका लागि आफूले सक्दो पहल गर्ने बताए । ‘मैले नेपालको जुडोको स्तर यति माथिसम्म छ भन्ने सोचेको थिइनँ । यहाँको खेलाडीको अनुशासन देखेर म निकै प्रभावित भएँ,’ उनले भने, ‘राजधानीमा मात्र २० वटाभन्दा बढी जुडो प्रशिक्षण केन्द्र भएको थाहा पाएँ । मैले युवा खेलाडीको सहभागिता निकै उत्साहजनक रहेको पाएँ, यसले खेलको विकासमा ठूलो भूमिका खेल्छ ।’नेपाल जुडो संघका अध्यक्ष दीपकहर्ष बज्राचार्यले यो प्रशिक्षणले राष्ट्रिय टोलीलाई निकै सहयोग पुगेको बताए । ‘राष्ट्रिय टोलीको प्रशिक्षणमा यसले निकै सहयोग पुगेको छ । खेलाडीले नयाँ टेक्निकसँगै अन्तर्राष्ट्रिय स्तरको प्रशिक्षण लिएका छन् । यसले आगामी अन्तर्राष्ट्रिय सहभागितामा नेपाललाई फाइदा पुग्नेछ,’ अध्यक्षले भने ।अध्यक्ष बज्राचार्यले युवा खेलाडीलाई प्रोत्साहन गर्न संघले विभिन्न कार्यक्रम ल्याउने जानकारी गराए । अन्तर्राष्ट्रिय ओलम्पिक कमिटीको ओलम्पिक सोलिडारिटी कोर्समा प्रतिभाशाली युवा खेलाडीद्वय फुपुल्हामु खत्री र मनिता श्रेष्ठ प्रधानलाई सिफारिस गर्ने प्रक्रिया पनि अगाडि बढाएको उनले बताए । फुपुले १२ औं दक्षिण एसियाली खेलकुदमा स्वर्ण पदक जित्दा मनिताले रजत जितेकी थिइन् । अध्यक्ष बज्राचार्यले दुवै खेलाडी टोकियो ओलम्पिकका लागि सक्षम रहेको बताए ।अन्तर्राष्ट्रिय विभाग प्रमुख सायाकाले नेपाली खेलाडीको जुडोप्रतिको लगाव देखेर निकै प्रभावित भएको बताइन् । जापानबाट सहभागी भएका खेलाडीले नेपाल बस्दाको अनुभव सुखद रहेको सुनाए । नेपाल बसाइका क्रममा नयाँ वातावरणमा प्रशिक्षणको अनुभव पाएको जापानी खेलाडी यायी आयाकाले सुनाइन् ।नेपाली राष्ट्रिय जुडो टोलीकी सदस्य ओलम्पियन फुपुल्हामु खत्रीले एक साताको प्रशिक्षण भए पनि निकै फलदायी रहेको अनुभव सुनाइन् । ‘हामीले पनि त्यही टेक्निक प्रयोग गर्दै आएका थियौं, तर त्यसलाई अझ राम्रो ढंगले अबलम्बन गर्न सिक्यौं । शारीरिक शक्तिसञ्चय गर्ने र खेलका क्रममा ठीक ठाउँमा कसरी उपयोग गर्ने भन्ने पनि विस्तृत जानकारी पायौं । समग्रमा अन्तर्राष्ट्रिय स्तरको प्रशिक्षण पाउँदा टोलीलाई निकै फाइदा पुगेको अनुभव गरेको छु ।’